ไอซีทีบี้ลดค่าต๋งโอนเงิน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — ไอซีทีกางปีกเป็นโต้โผหารือแบงก์ชาติ ลดค่าต๋งโอนเงินออนไลน์
นายจุติ ไกรฤกษ์ รมว.เทคโนโลยี สารสนเทศและการสื่อสาร (ไอซีที) เปิดเผยภายหลังเป็นประธานการประชุมคณะกรรมการธุรกรรมทางอิเล็กทรอนิกส์ว่า กระทรวงไอซีทีกำลังผลักดันและสนับสนุนให้มีการลดค่าใช้จ่ายในระบบธุรกรรมทางอิเล็กทรอนิกส์ เนื่องจากการทำธุรกรรมทางอิเล็กทรอนิกส์ในปัจจุบันมีประชาชนใช้บริการจำนวนมากและมีมูลค่าที่สูงมาก 
ทั้งนี้ เฉพาะมูลค่าการให้บริการรับชำระเงินแทน (Bill Payment) ซึ่งเป็นหนึ่งในประเภทธุรกิจบริการชำระเงินทางอิเล็กทรอนิกส์ และพบว่าในไตรมาส 4 ของปี 2552 มีมูลค่ากว่า 1,345,500 ล้านบาท 
“เพื่อเป็นการส่งเสริมการทำธุรกรรมทางอิเล็กทรอนิกส์ให้ขยายตัวเพิ่มมากยิ่งขึ้น ผมได้เสนอให้ธนาคารแห่งประเทศไทยพิจารณาปรับลดค่าธรรมเนียมการโอนเงินระหว่างธนาคารผ่านระบบอิเล็ก ทรอนิกส์ให้ลดลง และต้องเสร็จสิ้นภายในสิ้นปีนี้” นายจุติ กล่าว
สำหรับแนวทางนี้จะช่วยให้ปริมาณการทำธุรกรรมทางอิเล็ก ทรอนิกส์ในบริการเพิ่มมากขึ้น และจะส่งผลให้ต้นทุนการดำเนินการถูกลง ประชาชนและภาคธุรกิจต่างๆ ก็จะหันมาใช้การโอนเงินผ่านระบบอิเล็กทรอนิกส์แทนการใช้เช็คที่มีต้นทุนทางการเงินสูง 
นอกจากนี้ ยังจะเร่งผลักดันเรื่องการโอนเงินผ่านเช็คให้เคลียริงได้ภายใน 1 วัน จากปัจจุบัน 37 วัน ซึ่งจะทำให้ธุรกิจต่างๆ ได้รับประโยชน์จากจำนวนวันในการคิดดอกเบี้ยเพิ่มขึ้น โดยคาดว่าจะเร่งผลักดันให้เริ่มดำเนินการได้ภายในสิ้นปีนี้